OpenLLM-France/wikimedia huggingface dataset:
# Etiolació

L'etiolació és un procés en el creixement de les plantes amb flors quan ho fan en condicions d'absència total o parcial de la llum. Es caracteritza per presentar tiges llargues i febles; fulles més petites i esparses per tenir entrenusos més llargs; i un color groc pàl·lid (clorosi). Incrementa la probabilitat que la planta arribi a una font de llum, sovint ja des de sota terra, la fullaraca o l'ombra d'una planta competidora. Les puntes en creixement estan fortament atretes per la llum i s'allarguen cap ella. El color pàl·lid és el resultat per la pèrdua de la clorofil·la. La causa de l'allargament és per les auxines. Les auxines no són actives exposades a la llum; quan són actives estimulen la bomba de protons incrementa l'acidesa de la paret cel·lular i activa l'expansina (un enzim que trenca enllaços de l'estructura de la paret cel·lular) en la paret cel·lular) la qual cosa afebleix aquesta paret i permet que la cèl·lula s'expandeixi.
Els cloroplasts que no han estan exposats a la llum es diuen etioplasts (vegeu també plastidis).
La Desetiolació, d'altra banda, és una sèrie de canvis fisiològics i bioquímics en el brot de la planta que experimenta en resposta a la llum solar. Amb aquests canvis la planta es prepara per a fer la fotosíntesi.
Alguns dels canvis que ocorren inclouen:
* Inhibició de l'allargament de l'hipocòtil.
* Estimulació de l'expansió dels cotilèdons.
* Obertura del ganxo apical.
* Estimulació de la síntesi d'antocians.
* Estimulació del desenvolupament dels cloroplasts a partir dels etioplasts.
Aquests procés està regulat per l'exposició a diversos pigments fotoreceptors. El fitocrom A i el fitocrom B tots dos responen a un increment de la proporció de la regió de llum vermella a l'ultra roig quan el brot surt de la terra. El criptocrom 1 respon a l'increment de la proporció de la regió de la llum blava quan el brot arriba a la superfície.

## Referències

* ↑ Burgess, Jeremy. An Introduction to Plant Cell Development. CUP Archive, 1985, p. 55. ISBN 0-521-31611-1 [Consulta: 17 gener 2011].
* ↑ Purves, William K.; Sadava, David; Orians, Gordon H. Life: The Science of Biology. Volume III: Plants and Animals. Macmillan, 2004, p. 745 [Consulta: 17 gener 2011].
* ↑ "Biology 7th Edition" Campbell and Reece (2004)
* ↑ "Plant Physiology 4th Edition" Taiz and Zeiger (2006)

## Enllaços externs

* Etiolation
# Tractor SC Tabriz

El Tractor Club (en turc azerbaidjanès Traktor (Tıraxtur) Klubu, en persa باشگاه تراکتور) conegut simplement com a Tractor, anteriorment Tractor Sazi, és un club de futbol iranià de la ciutat de Tabriz, a l'Azerbaidjan Meridional. Competeix a la Lliga Pro del Golf Pèrsic. El club va ser fundat el 1970 per la Companyia Iraniana de Producció de Tractors. El color distintiu del club és el vermell.
Des del començament de la temporada 1996–97, el Tractor ha jugat els seus partits a casa a l'estadi Sahand, que té una capacitat de 66.833 seients, tot i que és capaç d'acollir més persones durant els partits importants. El Tractor té el rècord d'assistència d'un equip promocionat al futbol iranià, quan va tenir una assistència mitjana estimada d'uns 57.000 espectadors durant la temporada 2009–10. El club és propietat de l'empresari Mohammad Reza Zonuzi des del 2018.
El Tractor és un dels clubs més reeixits de Tabriz, després d'haver guanyat dues Copes Hazfi i un títol de la Lliga Azadegan.

## Futbolistes destacats

* Sirous Dinmohammadi
* Karim Bagheri
* Rasoul Khatibi
* Yahya Golmohammadi

## Referències

* ↑ «نام باشگاه تراکتورسازی تغییر کرد», 22-06-2019. Arxivat de l'original el 31 agost 2022. [Consulta: 19 juliol 2019].
* ↑ «Còpia arxivada». Arxivat de l'original el 2022-11-24. [Consulta: 5 maig 2019].

## Enllaços externs

* Tractor SC Tabriz - Lloc web oficial
# International English Language Testing System

L'International English Language Testing System (anglès per Sistema internacional d'avaluació de la llengua anglesa, conegut també per les sigles IELTS) és una prova de nivell d'anglès per parlants no natius de la llengua. Fou creat l'any 1980 amb el nom d'English Language Testing Service (ELTS) pel Cambridge English Language Assessment i el British Council. Mantingué aquest nom fins al 1989, quan va passar a conèixer-se amb el nom actual. L'examen consta de quatre mòduls (audició, parla, escriptura i lectura).

## Sistema de puntuació

L'examen està puntuat del 0 al 9 amb una nota que s'obté de la mitjana dels quatre mòduls, arrodonint al mig punt. No aquesta puntuació no marca aprovat ni suspens, sinó que defineix el nivell d'anglès de l'examinat en funció de la nota obtinguda:
| Puntuació IELTS | Nivell | Descripció |
| 9 | Usuari expert | Coneixement total de la llengua: apropiat, acurat i fluid, amb comprensió plena. |
| 8 | Usuari molt bo | Coneixement operacional total amb errors puntuals no sistemàtics. Possibles malentesos en camps infreqüents específics. Capaç d'executar correctament raonaments complexes. |
| 7 | Usuari bo | Coneixement operacional amb inexactituds i malentesos ocasionals. Generalment fa servir correctament llenguatge específic i entén raonaments detallats. |
| 6 | Usuari competent | Coneixement generalment efectiu malgrat algunes inexactituds i malentesos. Pot fer servir i entendre llenguatge complex, especialment en escenaris típics. |
| 5 | Usuari moderat | Coneixement parcial de la llengua, amb interpretació correcta a la majoria de situacions malgrat cometre errors freqüentment. Capaç de mantenir comunicació bàsica en àmbits coneguts. |
| 4 | Usuari limitat | Competència bàsica limitada a situacions conegudes. Problemes de comprensió freqüents. No pot fer servir llenguatge complex. |
| 3 | Usuari molt limitat | Entén només pinzellades genèriques en situacions tipiques. Té problemes per fer-se entendre. |
| 2 | Usuari intermitent | No és possible mantenir comunicació real més enllà d'informació bàsica a través de paraules soltes i oracions curtes per tal de transmetre necessitats bàsiques. Grans dificultats per entendre l'anglès escrit i parlat. |
| 1 | No usuari | Sense coneixement de la llengua més enllà de paraules soltes. |
| 0 | No avaluat | No s'ha realitzat l'examen o aquest ha quedat en blanc. |

## Equivalència CEFR

La següent taula mostra les equivalències entre la puntuació obtinguda al IELTS i els nivells del Marc europeu comú de referència per a les llengües (CEFR).
| IELTS | CEFR |
| 9.0 | C2 |
| 8.5 | C2 |
| 8.0 | Límit C2/C1 |
| 7.5 | C1 |
| 7.0 | C1 |
| 6.5 | Límit C1/B2 |
| 6.0 | B2 |
| 5.5 | B2 |
| 5.0 | Límit B2/B1 |
| 4.5 | B1 |
| 4.0 | B1 |
| 3.5 | Límit B1/A2 |
| 3.0 | A2 |
| 2.5 | A2 |
| 2.0 | Límit A2/A1 |
| 1.5 | A1 |
| 1.0 | A1 |
| 0.5 | No és usuari de la llengua |
| 0.0 | Prova no realitzada o en blanc |

## Referències

* ↑ http://www.ielts.org/researchers/common_european_framework.aspx Arxivat 2014-02-21 a Wayback Machine.

## Vegeu també

* Test Of English as a Foreign Language
* Cambridge English Language Assessment
# Bíblia de Calov

La Bíblia de Calov és una Bíblia del segle XVII en tres volums que conté traduccions a l'alemany i comentaris tant de Martin Luter com del teòleg Abraham Calovius. L'exemplar més conegut és el que va pertànyer a Johann Sebastian Bach i que ofereix informació sobre la visió del compositor sobre diversos aspectes religiosos que influirien a la seva obra musical.

## Connexió amb Johann Sebastian Bach

La Bíblia de Calov va adquirir una fama rellevant amb el descobriment d'una còpia que havia pertangut al compositor Johann Sebastian Bach.
En el moment de la mort de Bach es va fer un inventari de la seva biblioteca on hi consten uns "Escrits de Calovius" dels quals no es tenia més notícia fins que el 1934, el pastor Luterà Christian G. Riedel va viatjar des d'Alemanya a Michigan per assistir a una convenció luterana.
Riedel es va allotjar a casa d'uns familiars que descendien d'una branca de la família emigrada als Estats Units moltes dècades abans. Aquests familiars van mostrar al pastor una Bíblia antiga en tres volums, datada el 1681, que un avantpassat havia adquirit a Philadelphia cap a 1830. Riedel es va adonar que a la portada de cada volum hi havia una signatura al marge inferior dret que va reconèixer com la de Johann Sebastian Bach. A sota de la signatura, a més, hi havia la data de 1733.
En el gruix dels tres llibres hi ha diversos passatges subratllats i anotacions al marge escrites pel mateix Bach. En alguns casos són correccions gramaticals o tipogràfiques però també s'hi troben reflexions i observacions de caràcter religiós.
Un cop comprovada l'autenticitat i el valor de la Bíblia, la família va donar els tres volums a la Biblioteca del Seminari Concordia a St. Louis, Missouri.

## Referències

* ↑ Leaver, Robin A. J. S. Bach and Scripture: Glosses from the Calov Bible Commentary. St. Louis: Concordia, 1985, p. 22–23. ISBN 0-570-01329-1.
* ↑ «Bach Bible». Concordia Seminary. [Consulta: 6 febrer 2023].

## Enllaços externs

* Bach marginalia a la Bíblia de Calov contextualitzada en una anàlisi de la fuga núm. 18 en sol sostingut menor, BWV 887, del llibre II de The Well-Tempered Clavier pdf o Shockwave
* Dr. Thomas Rossin - breu vídeo sobre la història de la Bíblia de Calov: http://exultate.org/wp-content/uploads/2019/10/Bach-Bible-History.mp4
* Informació sobre la reimpressió en facsímil de la Bíblia Calov de Bach a www.bachbible.com.
# Iroise

L'Iroise o, també, la mar d'Iroise (bretó: Hirwazh, Kanol Iz o Kanol-Irez) és el nom que rep la porció de la mar Cèltica que toca la costa de l'extrem occidental de la península de Bretanya. Està delimitat per l'illa d'Ouessant al nord i la de Sein al sud i comprèn una superfície d'uns 3.500 km².
Els corrents marins hi són molt intensos, per la proximitat del canal de la Mànega, i les onades altes, les tempestes i la presència d'una infinitat d'illots i d'esculls, la majoria submergits, converteixen l'Iroise en un dels indrets més perillosos d'Europa per a la navegació. Aquestes condicions, però, són idònies per a una biodiversitat extraordinària. El 1988, la UNESCO la va classificar com a reserva de la biosfera. El 2007, l'estat francès la va declarar Parc Natural Marí.
# Associació de Components del Regiment Pirinenc núm. 1 de Catalunya

L'Associació de Components del Regiment Pirinenc núm. 1 de Catalunya és una entitat que aplega els antics membres d'aquest regiment, l'única unitat militar creada per la Generalitat de Catalunya el novembre de 1936 com a unitat alpina per a protegir la frontera pirinenca amb dependència directa de la Generalitat i constituïda per joves procedents de diferents organitzacions cíviques del catalanisme (Estat Català, Federació Nacional d'Estudiants de Catalunya, Bloc Escolar Nacionalista, CADCI).
Aquesta unitat havia d'operar a la muntanya amb condicions excepcionals i per això era formada per excursionistes, muntanyencs, escaladors i esquiadors, i estudiants universitaris. Van destacar al Pirineu, defensant Bellver de Cerdanya de l'assalt d'incontrolats de la FAI, i durant els fets de maig del 1937, durant els quals van custodiar el Palau de la Generalitat.
Després dels fets de maig del 1937 el govern de la Segona República Espanyola el va transformar en Exèrcit de l'Est i fou enviat al front d'Aragó, on destacaren a Bielsa i Pedres d'Auló
EL 1986 l'exèrcit espanyol va reconèixer els oficials i suboficials. Varen demanar també el reconeixement de la Generalitat com l'única unitat militar d'obediència estrictament catalana des de 1714. Així van crear l'associació per tal d'aconseguir el reconeixement polític, però només ERC els va fer un homenatge en forma de dinar multitudinari a l'antic Mercat del Born el 14 d'abril de 1991, el mateix any també reberen un homenatge a Bielsa de la Diputació de la província d'Osca com a membres de la 43a Divisió. Des de 1997 el Ministeri de Defensa els convida regularment a les trobades de militars veterans.
El 2001 els va arribar el reconeixement en rebre la Creu de Sant Jordi.
Des de 2010 hi ha una associació de Recreació Històrica que mostra el que fou el regiment: https://regimentpirinenc.wordpress.com/

## Bibliografia

* de Ramon i Vidal, Jaume. Rafael Dalmau Editor. El Regiment Pirinenc número 1 de Catalunya, 2004. ISBN 9788423206711.
# International Indian Treaty Council

L'International Indian Treaty Council fou una organització dels amerindis estatunidencs. El 1974 va celebrar la seva Primera Conferència a Standing Rock, i el 1976 la Segona Conferència. Redacten el diari Red Paper on redactaren una declaració d'independència de les nacions índies, així com la lluita pels tractats violats. Fou creada per l'AIM.
Consideren que la tribu ha de ser una subdivisió de caràcter polític dins dels EUA. Des del 1977 són reconeguts per l'ONU com a ONG, i són una veu consultiva com a representant dels indis. Un d'ells, George Manuel, defineix el Quart Món, rebutjant la pertinença al Tercer Món i les teories de l'estat-nació occidental. Des d'aleshores, endemés, el seu líder és el cherokee Jimmy Durham, qui trencaria amb l'AIM el 1979 per criticar la conducta dels líders durant la Marxa Més Llarga. El 1977 va intentar portar al govern dels EUA al tribunal dels Pobles de Ginebra, però aquest es va negar.
El 1978 van redactar un informe econòmic, segons el qual el 75% dels indis estaven malnodrits, tenien una renda per càpita mitjana de 2.000 $ (6.000 era la mitjana dels EUA), un 75% estaven a l'atur (90% a l'hivern), amb altes taxes de natalitat i alcoholisme i intents d'esterilització (un 24% de les joves índies han estat esterilitzades sense el seu permís).
El 1968 unes 35 tribus tenien una mitjana de 2.000 persones, i 200 i escaig una mitjana d'un miler. També tenien un excedent de 100.000 acres de terra.
# International Road Cycling Challenge

L'International Road Cycling Challenge (oficialment "Aquece Rio-International Road Cycling Challenge") va ser una cursa ciclista d'un dia que es disputà el 16 d'agost de 2015 a Rio de Janeiro (Brasil).
Aquesta prova va servir de test de cara als Jocs Olímpics d'Estiu de 2016, i també va puntuar pel calendari de l'UCI Amèrica Tour 2015. Els ciclistes van córrer pel futur recorregut de la prova en ruta i ho van fer representant les seves seleccions. El vencedor final fou el francès Alexis Vuillermoz per davant del belga Serge Pauwels i del seu compatriota Romain Bardet.

## Classificació general

| | Ciclista | Equip | Temps |
| 1 | Alexis Vuillermoz | França | 4h 20' 27" |
| 2 | Serge Pauwels | Bèlgica | + 22" |
| 3 | Romain Bardet | França | m. t. |
| 4 | Tony Gallopin | França | m. t. |
| 5 | Iuri Trofímov | Rússia | m. t. |
| 6 | Thibaut Pinot | França | + 24" |
| 7 | Kléber Ramos | Brasil | + 3'42" |
| 8 | Warren Barguil | França | + 4'24" |
| 9 | Ben Swift | Regne Unit | + 6'56" |
| 10 | Simon Clarke | Austràlia | m. t. |

## Referències

* ↑ «le Français Vuillermoz remporte l'épreuve préolympique à Rio». L'Equipe, 16-08-2015 [Consulta: 26 agost 2015].

## Enllaços externs

* Pàgina oficial
* Resultats a procyclingstats.com
# Interval PR

En electrocardiografia l'interval PR és el període mesurat en mil·lisegons, que s'estén des de l'inici de l'Ona P (inici de la despolarització atrial) fins a l'inici del Complex QRS (inici de la despolarització ventricular); normalment té entre 120 i 200 ms de durada. L'interval PR de vegades s'anomena interval PQ.

## Interpretació-Segment PR

Les variacions en l'interval PQ es poden associar a determinades condicions mèdiques:
* Un interval PR llarg (de més de 200 ms) indica un alentiment de la conducció entre les aurícules i els ventricles, generalment a causa d'una conducció lenta a través del node auriculoventricular (node AV). Això es coneix com a bloqueig cardíac de primer grau. La prolongació es pot associar amb fibrosi del node AV, to vagal elevat, medicaments que frenen el node AV com ara beta-bloquejants, hipopotasèmia, febre reumàtica aguda o carditis associada a la malaltia de Lyme.
* Un interval PR curt (menys de 120 ms) pot estar associat a síndromes de preexcitació com ara la síndrome de Wolff-Parkinson-White o la síndrome de Lown-Ganong-Levine, i també arrítmies de la unió com la taquicàrdia de reentrada auriculoventricular o el ritme de la unió .
* Un interval PR variable pot indicar altres tipus de bloqueig cardíac.
* La depressió del segment PR pot indicar lesió auricular o pericarditis.

## Tipus d'intervals ECG
### ECG: intervals, segments i ones (feu clic a la imatge)

| Interval PR | Segment PR | Complex QRS | Segment ST | Interval QT |
| Ona P | Ona T | Ona U |

## Referències

* 1 2 Clinical cardiac electrophysiology in clinical practice, desembre 2014. ISBN 978-1-4471-5433-4. OCLC 897466910.
* ↑ Cheng S, Keyes MJ, Larson MG, et al. «Long-term outcomes in individuals with prolonged PR interval or first-degree atrioventricular block». JAMA, 301, 24, 2009, pàg. 2571-7. DOI: 10.1001/jama.2009.888. PMID: 19549974 [Consulta: 20 agost 2023].
* ↑ Cardiol Young, 22, 3, 2012, pàg. 285–92. DOI: 10.1017/S1047951111001429. PMID: 21933462.
* ↑ Costello, J. M.; Alexander, M. E.; Greco, K. M.; Perez-Atayde, A. R.; Laussen, P. C. Pediatrics, 123, 5, 2009, pàg. e835–41. DOI: 10.1542/peds.2008-3058. PMID: 19403477.
* ↑ Rao, B.N. Vijay Raghawa. «Evolution of ECG Changes». A: Clinical Examinations in Cardiology, 2009, p. 561–2. ISBN 978-81-312-0964-6.
* ↑ Pedley, D. K.; Brett, C; Nichol, N European Journal of Emergency Medicine, 9, 1, 2002, pàg. 43–5. DOI: 10.1097/00063110-200203000-00010. PMID: 11989495.

## Vegeu també

* Fibres de Purkinje
* Potencial d'acció cardíaca
* Monitor ECG
* Triangle d'Einthoven
* Galvanòmetre d'Einthoven
* Marcapassos cardíac
* Diagrama de Wiggers

## Enllaços externs

* Cardiovascular Physiology Concepts
* Cardiovascular Physiology
# Introductor d'ambaixadors

L'Introductor d'Ambaixadors és un funcionari diplomàtic dependent del Ministeri d'Afers Exteriors, Unió Europea i Cooperació d'Espanya, que posseeix rang d'Ambaixador i és responsable de la preparació, coordinació i execució dels actes oficials i cerimònies relacionats amb la política exterior de l'Estat, que tinguin lloc al territori espanyol i en l'exterior i, en particular, els viatges oficials de Ses Majestats els Reis d'Espanya i les visites dels Caps d'Estat estrangers.
El Introductor/a d'Ambaixadors posseeix rang de Director/a General. El Introductor/a d'Ambaixadors rep el tractament de Ilustríssim/a Señor/a.
Des del 21 de juliol de 2021, la Introductora d'Ambaixadors és María Sebastián de Erice García de la Peña, tercera dona a ocupar aquesta posició.

## Història

L'Introductor d'Ambaixadors és el càrrec més antic de l'administració civil espanyola, sent creat l'1 d'abril de 1626, en temps de Felip IV, inicialment amb en nom de Conductor d'Ambaixadors, que seria canviat després per Carles III.

## Funcions

El Reial Decret 768/2017 li atorga les següents funcions:
* La preparació, coordinació i execució dels actes oficials i cerimònies relacionats amb la política exterior de l'Estat, que tinguin lloc al territori nacional i en l'exterior i, en particular, els viatges oficials dels reis d'Espanya i les visites dels caps d'estat estrangers.
* La tramitació dels expedients de condecoracions dels ordes d'Isabel la Catòlica i del Mèrit Civil.
* La gestió i control de totes les qüestions relacionades amb les missions diplomàtiques acreditades a Espanya, les seves oficines consulars i els organismes internacionals amb seu o oficina al nostre país, en compliment dels Convenis de Viena sobre relacions diplomàtiques i consulars.

## Dependències

Del Introductor d'Ambaixadors depenen els següents òrgans:
* Subdirecció General de Viatges i Visites Oficials, Cerimonial i Ordres.
* Subdirecció General de Cancelleria.

## Referències

* ↑ «Documento BOE-A-2021-12185» (en castellà). Arxivat de l'original el 2020-06-25. [Consulta: 21 juliol 2021].
* ↑ ABC. «El Gobierno pone fin a 376 años de la figura del Introductor de Embajadores | Nacional | Política - Abc.es». [Consulta: 18 setembre 2017].
* ↑ «Real Decreto 768/2017, de 28 de julio, por el que se desarrolla la estructura orgánica básica del Ministerio de Asuntos Exteriores y de Cooperación y se modifica el Real Decreto 424/2016, de 11 de noviembre, por el que se establece la estructura orgánica básica de los departamentos ministeriales.» (en castellà). [Consulta: 18 setembre 2017].
# Inventari

L'inventari, les existències o l'estoc, està constituït pels béns del patrimoni d'una entitat tals com són les primeres matèries, la producció en procés, els articles acabats i altres materials que s'utilitzin en l'empaquetatge, en l'envàs del producte acabat o les refeccions per al manteniment que es consumeixen en el cicle d'operacions.
A la comptabilitat van a l'actiu circulant. En el cas que es facin obsolets o es deteriorin s'han de reposar. L'estoc obsolet suposa un important cost de gestió, financera i operativa, per a una empresa, sobretot per la que realitza gestió de logística. Per això és fonamental aconseguir una adequada determinació de l'objectiu d'aprovisionament i d'estoc mínim, màxim i de seguretat, en funció dels paràmetres de període operatiu, consum i retard i tenint en compte els factors de seguretat i garantia en cas d'interrupció del subministrament de recursos propis o de la cadena de subministrament que es vulguin aplicar.

## Referències

* ↑ «Inventari». Gran Enciclopèdia Catalana. Barcelona: Grup Enciclopèdia Catalana.
Viccionari
# Etopeia

L'etopeia (del grec antic ἠθος, 'habitud', 'caràcter', i ποιεω, 'fer', 'formar') és la descripció de personatges des del punt de vista de la seva personalitat i no segons l'aparença física o prosopografia. S'emfatitzen els costums, qualitats i defectes que distingeixen aquell personatge de la resta. Si s'enumeren només trets propis d'un arquetip es parla de tipus moral. Per exemple quan hom parla de l'avar com a personatge, sol tenir una sèrie de característiques presents a la majoria de descripcions. L'etopeia feta amb intencions paròdiques esdevé una caricatura.

## Referències

* ↑ «etopeia». A: Diccionari etimològic. Barcelona: Enciclopèdia Catalana, 1996 (2004, 4a edició), p. 367. ISBN 9788441225169.
* ↑ «Etopeia». Gran Enciclopèdia Catalana. Barcelona: Grup Enciclopèdia Catalana.
* ↑ Número temàtic: Medalla i Cufí, Montserrat M. «Etopeia». Lo Càntich, N°19, Abril-juny 2013. ISSN: 201-1336.